# anezhañ
## Brezhoneg
### Etimologiezh

    → Etimologiezh da glokaat (Ouzhpennañ)

### Furm araogenn

| Gour | Furm |
| U1 | ac'hanon |
| U2 | ac'hanout |
| U3g | anezhañ |
| U3b | anezhi |
| L1 | ac'hanomp |
| L2 | ac'hanoc'h |
| L3 | anezho, anezhe |
| D | ac'hanor |
anezhañ /aˈneːzã/
* Furm an araogenn a, eus, displeget en trede gour unan gourel implijet evel renadenn eeun :
** diskuliañ un den : diskuliañ anezhañ
*** Anez em bije diskuilhet anezhañ diouzhtu d'an archerien. — (Klaoda ar Prad, Marvailhou ar Vretoned e-tal an tan, Sant-Brieg, 1907, p. 97.)
** gervel un den : gervel anezhañ
*** Aliañ a eure heritourien Pêr da lakaat ar Sant da laer, ha da c’helver anezhañ dirak ar Justis en ur lavaret n’en doa biskoazh paeet an tamm leve en doa staget ouzh e iliz. — (Gabriel Morvan, Buez ar Zent, Brest, 1894, p. 320.)
** laerezh un den : laerezh anezhañ
*** E gwirionez, ar pezh a ran n'eo ket brav... Kemer a ran un dra fiziet ennon gant va mestr, laerezh a ran anezhañ en ur laerezh e vignon. — (Klaoda ar Prad, An teir c'had ; Ar mevel laer, Ti-moulerezh Sant-Gwilherm, Sant-Brieg, 1908, p. 6.)
** reiñ an dour: reiñ anezhañ:
*** Lavaret e vez n'eo ket mat lezel an dour da heoliañ a-raok reiñ anezhañ d'al loened. — (Jules Gros, Le trésor du breton parlé Deuxième Partie, 1970, p. 216.)
** respont un den : respont anezhañ
*** Koad a-us dezhañ, koad dindanañ, koad tro-dro dezhañ, kaer en devez hopal, den ne respont anezhañ ? - Ar person er gador sarmon. — (Jules Gros, Le trésor du breton parlé Troisième Partie, 1974, p. 329.)
* tremen un den : tremen anezhañ
** Tremen a rae anezhañ, bep ma c'h ae, dindan fri hemañ ha henhont en ur lavaret gant ur vouezh truezus-meurbet : Vit an anaon ! Piv en deus devosion 'vit an anaon ! — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 30.)
* A verk ar perc'hennañ pa gomzer eus traoù dreist-holl)
** Hini sant Jozeb, eus Priel, ruz-tan hag aour, ken tev ha ken hir an troad anezhañ ha gwern ur gobar, a oa lorc'h ar barrez. — (Jarl Priel, Va Zammig Buhez, Al Liamm, 1954, p. 52.)
* A verk ar renadenn ameeun :
    gant ar verb komz : komz anezhañ
    gant ar verb lavarout eus den pe dra, ober eus den pe dra:
** Ha da zervezh pesketa, petra leverez din anezhañ ? — (Klaoda ar Prad, An teir c'had ; Ar mevel laer, Ti-moulerezh Sant-Gwilherm, Sant-Brieg, 1908, p. 8.)
** Ur goaf a leverer anezhañ. — (Lez-Breizh, er Barzhaz Breizh.)
    gant ar verb ober (eus den pe dra) :
** Kloareg Lamour 'reer anezhañ. — (Gwerz Markiz Trezegidi e-barzh Kanaouennoù Pobl, 1950.)
** Lell a vez graet anezhañ. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 49.)
* Gant ober goap (renadenn araogennel d'an anv goap):
** Marteze e kredas e oa an holl dud-se oc'h ober goap anezhañ ? — (Jakez Konan, Lannevern e kañv ha danevelloù all, Al Liamm, 1980, p. 26.)
* E-lec'h ar verb bezañ:
** Bremañ, setu ur paotr brav anezhañ, hep gwenneg en e c'hodell da gaout an disterañ tamm da derriñ e naon. MABL 59
** Un tamm arsodig a oa anezhañ. — (Jules Gros, Le trésor du breton parlé Deuxième Partie, 1970, p. 504.)
** ... ar paour kaez a zo anezañ. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 75.)
** Ar barner ne oa ket ur paotr sot anezhañ. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 281.)

#### Skriturioù all

* anezañ e KLT.

#### Deveradoù

* an tamm anezhañ
* anezhañ e-unan